Подела Кореје, односи се на поделу Кореје извршену 1945. године, која је била последица Другог светског рата и поделе интересних сфера између Совјетског Савеза и Сједињених Америчких Држава. Испрва, постојале су две окупационе зоне — совјетска и америчка, са границом на 38. упореднику, али су 1948. године од њих настале Демократска Народна Република Кореја, на северу Корејског полуострва, и Република Кореја, на југу. Власти обе новонастале државе су за циљ имале поновно политичко уједињење полуострва, али су идеолошке разлике онемогућавале да се то изврши дипломатским путем. Корејски рат је избио 1950. године као последица тога, али и као последица и део Хладног рата. Мада је Корејски рат довео до измене граница између Јужне и Северне Кореје, подела је опстала.